Diari Oficial de la Generalitat Valenciana


Sumari del DOGV 9258, del 18-01-2022 (2021/12810)

RESOLUCIÓ de 15 de març de 2021, del director general de Qualitat i Educació Ambiental, per la qual es formula declaració d'impacte ambiental del projecte de fabricació de paviments i revestiments ceràmics en el terme municipal de Moncofa. Expedient 64/19-AIA).
---------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9258

Data del DOGV
:   18-01-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/12583


Data del document
:   15-03-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Moncofa
    * impacte ambiental

RESOLUCIÓ de 15 de març de 2021, del director general de Qualitat i Educació Ambiental, per la qual es formula declaració d'impacte ambiental del projecte de fabricació de paviments i revestiments ceràmics en el terme municipal de Moncofa. Expedient 64/19-AIA). [2021/12672]  
Declaració d'impacte ambiental  
Expedient: 064-2019-AIA.  
Títol: Fabricació de paviments i revestiments ceràmics.  
Òrgan substantiu: Servei de Prevenció i Control Integrat de la Contaminació (68/19 IPPC).  
Promotor: Cerámicas Tesany, SLU.  
Localització: c/ Ferrocarril, 4, polígon industrial Casablanca, Moncofa (Castelló).  
  
Objecte i descripció del projecte.  
L'objecte del projecte promogut per Cerámicas Tesany, SLU, és l'obtenció de l'autorització ambiental integrada (AAI) per a una indústria de fabricació de paviments i revestiments ceràmics al carrer Ferrocarril, 4 (referència cadastral 2407796SA2230D7733DP), polígon industrial Casablanca, del terme municipal de Moncofa (Castelló).  
L'activitat es projecta en una parcel·la que disposa de 62.257,40 m² de superfície total. En l'actualitat, disposa d'una edificació construïda de 14.335 m², destinada a magatzem, i una zona d'emmagatzematge exterior que ocupa la resta de la parcel·la. Es pretén l'execució de tres naus industrials que ocuparan una superfície construïda total de 43.777,70 m², dels quals 42.712,65 m² seran en planta baixa i 1.065,05 m² en planta entresolat. Les naus seran d'estructura metàl·lica, tancaments amb murs de bloc de formigó i xapa metàl·lica, coberta metàl·lica i solera de formigó armat. La primera es destinarà a la fabricació i tindrà una alçària de carener de 9,80 m, la segona serà la nau de recepció d'argiles amb una alçària màxima de 31,80 m i, en la tercera, se situaran les premses i assecadors amb una alçària màxima de 18,80 m. En la planta entresolat se situaran mòduls destinats a menjador, lavabos, vestidors, habitacions d'instal·lacions de mitjana tensió amb els transformadors per al subministrament d'energia elèctrica, oficines i magatzem. L'accés es realitzarà a través d'un vial de 14 m d'amplària, on se situaran les portes d'entrada al recinte.  
L'activitat de l'empresa està inclosa en el sector de fabricació de productes ceràmics. Una vegada executades les edificacions, en l'interior s'instal·laran quatre línies de producció compostes per: una zona de recepció d'argiles, huit premses, quatre assecadors, quatre molins discontinus (en la fase 2), quatre línies d'esmaltatge, quatre forns, huit rectificadores (dues per línia de producció) i les seues corresponents classificacions. El projecte s'executarà en dues fases.  
El procés industrial bàsicament consistirà en: recepció de matèries primeres, preparació d'esmalts i pastes serigràfiques, premsatge, assecament, esmaltatge, cocció, rectificació, selecció, encaixament i paletització. Les argiles es descarregaran ja atomitzades en les sitges. Els esmalts i els colors es rebran en sacs i s'emmagatzemaran fins a la preparació, mitjançant molta, per a ser usats en la línia d'esmaltatge. L'argila atomitzada es fa passar mitjançant elevadors i cintes de transport a les tremuges d'alimentació de les premses hidràuliques on es conformaran les peces mitjançant premsatge, es passaran als assecadors, entraran en l'esmaltadora on rebran els esmalts i aplicacions serigràfiques les quals, després de la cocció final, donaran l'aspecte final a les peces. La cocció es realitza en forns de corrons monoestrat. Després, es perfilen o es bisellen els costats dels taulells (rectificació), es classifiquen, s'encaixen i es paletitzen per separat. Finalment, es carregarà en camions per al transport a altres centres logístics dels quals disposa el grup. Tot el procés de producció estarà automatitzat de manera que els operaris no tocaran el material excepte en les inspeccions que es realitzaran en el procés.  
L'aigua és un element indispensable en el procés industrial per al proveïment de les línies d'esmaltatge i molins discontinus, com també en la neteja i rentada d'equips i instal·lacions. El consum d'aigua d'ús s'estima en 200 m³/dia, equivalent a 70.000 m³/any. El proveïment es farà a través de la xarxa municipal del polígon per l'empresa concessionària. L'aigua es dirigirà a unes basses enterrades (quatre en total) i d'allí es distribuirà a les línies d'esmaltatge per a la utilització en el procés.  
Les fonts d'energia utilitzades seran l'energia elèctrica i el gas natural. Per a subministrar l'energia elèctrica es disposarà d'un centre de seccionament connectat a dos transformadors de 3.000 kV (situats en l'entresolat habilitat per a albergar aquesta instal·lació) que transformaran la tensió des dels 20 kV fins als 400 V. D'aquests eixiran línies en baixa tensió per a alimentar a les diferents zones de la nau de producció. El consum mitjà anual elèctric per a la planta s'estima en 8.863.560 kWh. Per al proveïment de gas natural, s'instal·larà una estació de regulació i mesurament. S'estima un consum anual mitjà de 214.003.326 kWh. S'utilitzarà per al funcionament dels forns i els assecadors.  
  
La capacitat de producció de rajoles ceràmiques estimada per a la instal·lació, una vegada s'hagen completat les dues fases, serà de 60.000 m²/dia, que correspon a una producció estimada anual total de 85.070.884 m²/any. Si considerem com a terme mitjà que el pes del metre quadrat de taulell produït s'estima en 22 kg/m², es disposa d'una capacitat de producció de 1.320 t/dia. La capacitat d'enfornada serà de 10,12 m³, i la densitat de càrrega per forn estarà en 22 kg/m³.  
  
  
Tramitació administrativa.  
Amb data 29 de juliol de 2019, es va rebre del Servei de Protecció i Control Integrat de la Contaminació, com a òrgan substantiu en l'autorització del projecte, una sol·licitud d'informe sobre la suficiència i idoneïtat de la documentació presentada per a l'autorització ambiental integrada (AAI) per a una indústria de fabricació de paviments i revestiments ceràmics promoguda per Cerámicas Tesany, SLU, a Moncofa (Castelló), tramitat davant aquesta amb referència 068/19 IPC/FMH. La consulta adjuntava un CD amb documentació de l'expedient que incloïa la memòria tècnica del projecte d'AAI, l'estudi d'impacte ambiental i el certificat de compatibilitat urbanística.  
Amb data 16 de març de 2020, aquest òrgan ambiental va remetre l'informe a l'òrgan substantiu, amb indicació de la necessitat d'aportar documentació addicional i aclariments en la documentació rebuda. Amb dates 28 d'abril i 18 de maig de 2020 es va rebre, a través de l'òrgan substantiu, nova documentació que esmenava els requeriments assenyalats en l'informe anterior entre la qual s'incloïa el projecte tècnic actualitzat, l'estudi d'impacte ambiental modificat (ESIA) i el certificat d'estanquitat de les basses.  
Amb data 1 d'octubre de 2020, aquest òrgan ambiental va emetre informe on indicava la suficiència de la documentació presentada a l'efecte de l'avaluació ambiental de l'activitat.  
Amb data 23 de desembre de 2020, l'òrgan substantiu va sol·licitar a aquest òrgan ambiental la formulació de la declaració d'impacte ambiental per a l'activitat de referència. S'adjuntava l'anunci de la publicació en el Diari Oficial de la Generalitat Valenciana (número 8924, de 13.10.2020) i diligència per a fer constar que s'ha realitzat el tràmit d'informació pública de l'expedient en el portal web des del 14 d'octubre de 2020 fins al 25 de novembre de 2020. Atés que ha finalitzat el termini d'informació pública, i amb les dades del registre general d'aquesta conselleria, consta que durant aquest termini no s'han presentat al·legacions sobre aquest tema.  
Consten en l'expedient els informes de les administracions públiques en l'àmbit de les seues competències següents:  
- Ajuntament de Moncofa: informe de 8 de maig de 2020, de suficiència i idoneïtat de la documentació favorable; certificat de 6 de maig de 2020, de disponibilitat de recursos hídrics suficients per a l'activitat sol·licitada; autorització d'abocament de les aigües sanitàries de la indústria a la xarxa general de sanejament municipal, de 8 de maig de 2020.  
- Servei de Lluita contra el Canvi Climàtic i Protecció de l'Atmosfera (SLCCPA): informe de suficiència i idoneïtat de la documentació favorable, de 6 de maig de 2020.  
- Servei de Residus: suficiència i idoneïtat de la documentació favorable d'1 de febrer de 2021.  
- Confederació Hidrogràfica del Xúquer: informe de referència 2019C-VI-00028, favorable condicionat.  
- Informe de l'EPSAR: informe de 17 de setembre de 2019, favorable condicionat.  
  
Afeccions legals.  
L'activitat requereix autorització ambiental integrada, d'acord amb el que es preveu en la Llei 6/2014, de 25 de juliol, de prevenció, qualitat i control ambiental d'activitats a la Comunitat Valenciana.  
La indústria ceràmica constitueix una activitat potencialment contaminadora de l'atmosfera (Llei 34/2007, de 15 de novembre, i normativa reglamentària de desenvolupament) i potencialment contaminant del sòl (Llei 22/2011, de 28 de juliol, i normativa reglamentària de desenvolupament).  
  
Consideracions ambientals.  
Una vegada consultat el visor cartogràfic de la Generalitat, no s'observen elements de la Xarxa Natura 2000 ni instruments de planificació i gestió d'espais naturals protegits en la zona projectada. El límit del pla d'ordenació dels recursos naturals de la Serra d'Espadà es troba a menys de 500 metres a l'oest de la parcel·la, separat per zona rural comuna i per la carretera CN-340. Es projecta en la zona de qualitat de l'aire ES1005: Palància-Javalambre (àrea costera). El risc de vulnerabilitat dels aqüífers és mitjà. Disposa de certificat de compatibilitat urbanística, segons el qual l'activitat es desenvoluparà en sòl urbà industrial i és compatible amb la normativa i els usos del polígon. El polígon industrial es troba entre l'AP-7 i la CN-340 des de la qual té accés.  
  
Segons l'ESIA, l'ús actual dels confrontants és: a la dreta, una parcel·la pendent d'urbanització; al fons, la línia de ferrocarril València-Tarragona, i a l'esquerra i al davant limita amb les vies públiques del polígon.  
L'ESIA presenta diferents alternatives tècnicament viables al projecte quant a la seua ubicació, incloent-hi l'alternativa zero o de no realització. Considera els avantatges i inconvenients de situar l'activitat en l'alternativa triada, en una zona més industrialitzada de la província de Castelló, la possibilitat d'ampliar altres plantes industrials de la mateixa propietat al municipi o confrontants i l'opció de no executar el projecte. Analitza la influència de les diferents opcions en la qualitat d'aire de la zona i la possibilitat d'afecció al pla de millora de l'aire de la zona ES1003: Millars-Penyagolosa (àrea costera). Justifica la ubicació de la planta en la zona projectada per disposar de sòl industrial a millor preu, per trobar-se en una zona amb menys concentració industrial i, per tant, amb menor sinergia d'impactes per trànsit pesat i per emissions atmosfèriques amb altres centres, per la proximitat a altres empreses del grup inversor i a municipis amb major taxa de desocupació que en altres zones més industrialitzades. A més, disposa de subministrament garantit d'aigua per a ús industrial. L'alternativa zero únicament suposaria la conversió de la parcel·la en una ruïna industrial perquè en aquesta se situava una altra empresa dedicada a la producció de ceràmica.  
  
Per desenvolupar-se en polígon industrial, l'ESIA només considera la possibilitat de produir afeccions al medi ambient en les fases de funcionament i d'abandó de l'activitat que, principalment, derivaran del procés productiu i de la neteja i manteniment de les instal·lacions. Seran els següents:  
Impactes sobre el canvi climàtic i l'atmosfera.  
Segons l'ESIA, al llarg del procés productiu es produeixen una sèrie d'emissions que, depenent de l'etapa en la qual es generen, tindran unes característiques més o menys definides.  
Les emissions de partícules produïdes en els processos de descàrrega, preparació, dosificació i mescla de les matèries primeres no es consideren rellevants per realitzar-se en naus tancades, amb sistemes d'aspiració i depuració d'emissions. Els focus emissors de compostos gasosos, principalment es trobaran en les operacions d'assecament i cocció, tant per la utilització del gas natural com a combustible com per les produïdes durant la sinterització de les peces ceràmiques. S'identificaran huit focus emissors de compostos gasosos a l'atmosfera (quatre forns de cocció i quatre assecadors) i huit emissors de partícules sòlides (en els processos de preparació de matèries primeres, premsatge, esmaltatge, rectificació i poliment). L'empresa ha sol·licitat l'assignació de drets d'emissió de gasos d'efecte d'hivernacle. S'inclou una descripció detallada dels focus emissors, de les partícules i els gasos identificats i les mesures correctores i millors tècniques disponibles aplicades perquè l'activitat no supere els valors d'emissió legalment establits.  
El resum de les mesures protectores, correctores i compensatòries propostes en l'ESIA és el següent:  
- Realització de neteges periòdiques i instal·lació d'un sistema d'aspiració pneumàtica que reculla les partícules disperses en l'ambient i les que es dipositen en les superfícies pròximes als punts d'emissió, com també la recollida mecànica de la pols pels voltants de les instal·lacions.  
  
- Instal·lació d'un sistema de depuració de gasos, amb filtres de mànegues que reduiran les emissions contaminants en els principals focus d'emissió. Es realitzaran mesuraments de control de les partícules i gasos contaminants.  
- Com a millors tècniques disponibles (MTD) aplicades, s'utilitzarà gas natural com a combustible i filtres de via seca en les etapes de cocció i assecament, es reduiran els compostos de nitrogen en les matèries primeres i additius i s'hi instal·larà un sistema de recuperació de la calor de les emissions dels forns per a canalitzar-la cap als assecadors per a la recuperació tèrmica dels gasos.  
- S'inclou un estudi acústic que justifica que, en estat d'explotació, amb les disposicions constructives de la nau, no es transmetran a l'exterior o a confrontants nivells de soroll superiors als permesos per la normativa. S'adoptarà un programa de manteniment i vigilància de les emissions sonores mitjançant auditories acústiques per empreses acreditades i autocontrols dels nivells emesos a l'exterior.  
Encara que l'ESIA no desenvolupa la possibilitat de produir impactes en el medi ambient a causa de la generació d'olors durant el procés productiu, aquest aspecte s'ha tingut en compte en l'emissió de l'informe de suficiència de l'SLCCPA, que preveu possibilitat de revisar el valor límit de carboni orgànic total si fora necessari requerir el promotor per a la realització d'un pla de gestió d'olors o una avaluació de la molèstia per olors que l'activitat genera. L'informe de l'SLCCPA considera que la documentació aportada en matèria d'emissions a l'atmosfera és suficient i adequada.  
  
Impactes sobre el sòl i les aigües.  
Atés que l'activitat se situarà sobre solera de formigó i els vials es troben asfaltats, l'afecció als sòls està causada per la possibilitat que es produïsquen abocaments accidentals en la fase de funcionament. Per a previndre'ls, s'establiran sistemes de neteja periòdica, de recollida d'abocaments accidentals i programa de vigilància periòdica dels canalons i de les basses i dipòsits enterrats.  
Les aigües sanitàries procedents de vestidors i lavabos es canalitzaran fins a una arqueta de registre i d'allí es connectaran a la xarxa general de clavegueram del polígon. Les pluvials recollides en les cobertes s'evacuaran al clavegueram. Els abocaments procedents de l'aigua industrial es recolliran en una bassa d'homogeneïtzació d'aigües industrials de 500 m³ estanca i es retiraran per un gestor autoritzat que transportarà l'aigua a altres instal·lacions per a ser reutilitzada (en el procés d'atomització en altres instal·lacions). Les canonades per les quals circularan les aigües seran de PVC, material impermeable que no estarà afectat per la composició d'aquestes aigües residuals. Tant les basses de recollida d'aigües netes com la bassa d'homogeneïtzació d'aigües industrials seran completament estanques.  
En relació amb el tractament de les aigües residuals proposat, han sigut emesos informes de l'Ajuntament de Moncofa, la Confederació Hidrogràfica del Xúquer i de l'entitat de sanejament d'aigües amb el resultat favorable sempre que es complisquen els condicionants que s'hi s'estableixen.  
  
Generació de residus.  
L'ESIA analitza la generació i la gestió dels residus perillosos i no perillosos produïts per l'activitat. Inclou una taula en la qual s'identifiquen els tipus de residus, quantitats, origen en el procés industrial, emmagatzematge i operacions de gestió que es realitzaran en aquests. La instal·lació genera més de deu tones anuals de residus perillosos i més de mil tones de residus no perillosos. Els residus s'emmagatzemaran per separat i es retiraran per gestors autoritzats encarregats de la seua gestió. La instal·lació es troba inscrita en el Registre de Productors de Residus de la Comunitat Valenciana. L'empresa haurà de portar un registre documental i complir les obligacions establides com a productor.  
En el procés productiu s'aplicaran les MTD que permeten minimitzar la generació de residus, la seua valorització mitjançant reciclatge, reutilització, recuperació o qualsevol altra acció destinada a obtindre matèries primeres secundàries. En aquest sentit, es realitzarà un control electrònic en l'etapa de cocció que optimitze el procés i permeta reduir els productes rebutjats. Les aigües residuals industrials (llots ceràmics), els rebutjos de pols atomitzada i d'aspiració de filtres de mànegues (argiles rebutjades per la granulometria) o el test ceràmic cru i cuit (peces trencades abans i després de la cocció), es consideren com a subproductes del normal funcionament de l'activitat i tornaran a entrar en el sistema de producció com a matèries primeres després d'haver sigut valoritzats per empreses gestores.  
  
Fauna, flora, paisatge i patrimoni.  
Segons l'ESIA, el paisatge característic de la zona està determinat per la ubicació del centre en un punt elevat de la plana litoral que s'estén cap a l'est i per l'existència a l'oest de la Serra d'Espadà. La ubicació de l'empresa es troba pròxima al traçat de la calçada romana denominada Via Augusta. Per tractar-se d'un polígon industrial urbanitzat i desenvolupar-se l'activitat a l'interior de nau industrial, aquestes afeccions no es consideren rellevants. No obstant això, en el cas que en la fase de fonamentació i preparació del terreny aflora algun tipus de resta, es posarà en immediat coneixement dels serveis encarregats de gestionar el patrimoni de la Generalitat.  
  
Factors humans i econòmics.  
Segons l'ESIA, l'activitat econòmica de la població es basa en la indústria ceràmica. L'impacte sobre l'economia i la generació d'ocupació serà positiu.  
Els principals impactes sobre la salut humana seran causats per l'emissió de gasos de combustió dels forns i per l'exposició a la pols de sílice (sílice cristal·lina respirable). L'empresa implantarà un pla per a evitar l'exposició dels treballadors a la sílice cristal·lina respirable.  
  
  
Vulnerabilitat davant de riscos.  
L'ESIA valora el risc de contaminació per vulnerabilitat de l'aqüífer en l'àrea d'estudi com a compatible, a causa de les mesures aplicades d'impermeabilització, tractament i control dels abocaments. Justifica que no li és aplicable la normativa per risc d'accidents greus en els quals intervinguen substàncies perilloses. L'empresa disposarà d'un pla d'emergència que incloga els possibles accidents que puguen afectar el medi ambient i els sistemes de prevenció i correcció que s'aplicaran.  
  
  
Programa de vigilància ambiental.  
S'haurà d'incloure un programa de vigilància ambiental a fi d'establir un sistema per a garantir el compliment de les mesures protectores i correctores contingudes en l'ESIA. Per a realitzar el control i seguiment, es disposarà de la col·laboració d'empreses consultores i entitats col·laboradores en matèria de qualitat ambiental (EMQA) per a realitzar els mesuraments i amb gestors autoritzats per al tractament correcte dels residus produïts. S'haurà de vigilar el tractament correcte dels residus. S'haurà d'afavorir l'adopció de noves tecnologies i processos encaminats a reduir les emissions, minimitzar i/o valoritzar els residus i pretractar o depurar abocaments, especialment pel que fa a les millors tècniques disponibles que la llei establisca per al sector ceràmic.  
  
Aquest programa de vigilància ambiental s'haurà d'ampliar amb la inclusió de revisions i controls periòdics que garantisquen el control i manteniment de l'estanquitat dels elements de conducció i estructures de contenció de les aigües. Les accions incloses en aquest programa hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. La documentació haurà d'estar a la disposició de les autoritats competents.  
  
Consideracions jurídiques.  
Les instal·lacions per a la fabricació de productes ceràmics mitjançant enfornada, en particular teules, rajoles, rajoles refractàries, taulells, gres o porcellana, amb una capacitat de producció superior a 75 t per dia i una capacitat d'enfornada de més de 4 metres cúbics i més de 300 kg per metre cúbic de densitat de càrrega per forn, estan subjectes a avaluació d'impacte ambiental ordinària, d'acord amb l'article 7.1.a de la Llei 21/2013, de 9 de desembre, en concordança amb l'annex I (grup 4.k).  
L'expedient ha observat el tràmit d'avaluació d'impacte ambiental ordinària previst en la secció 1a, capítol II, del títol II, de la Llei 21/2013, de 9 de desembre, i les altres disposicions que són d'aplicació.  
  
El Decret 176/2020, de 30 d'octubre, del Consell, d'aprovació del reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, publicat en el Diari Oficial de la Generalitat Valenciana de 26 de novembre de 2020, atribueix a la Direcció General de Qualitat i Educació Ambiental la competència sobre avaluació d'impacte ambiental de projectes.  
  
Per tot el que s'ha expressat anteriorment, a proposta del Servei d'Avaluació d'Impacte Ambiental i amb el vistiplau del subdirector general de Canvi Climàtic i Qualitat Ambiental, fent ús de les atribucions que tinc, resolc  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que li siguen aplicables, l'activitat de fabricació de paviments i revestiments ceràmics, situada al carrer Ferrocarril, 4, polígon industrial Casablanca, Moncofa (Castelló), el titular de la qual és Cerámicas Tesany, SLU, sempre que es desenvolupe d'acord amb el que s'estableix en l'estudi d'impacte ambiental, el projecte tècnic i l'altra documentació que constitueix l'expedient avaluat, com també els condicionants establits a continuació:  
  
1. S'haurà d'ampliar el programa de vigilància ambiental amb la inclusió de revisions i controls que garantisquen el control i el manteniment de l'estanquitat dels elements de conducció i estructures de contenció de les aigües residuals.  
2. Les accions incloses en el programa de vigilància ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. La documentació haurà d'estar a la disposició de les autoritats competents.  
3. Les condicions d'aquesta declaració d'impacte ambiental podran modificar-se quan concórrega qualsevol de les circumstàncies previstes en l'article 44 de la Llei 21/2013, de 9 desembre, d'avaluació ambiental.  
  
4. Qualsevol modificació del projecte serà objecte d'avaluació ambiental quan siga un cas exigit per la normativa sectorial d'avaluació ambiental vigent en l'àmbit de la Comunitat Valenciana, i aplicar el procediment d'avaluació d'impacte ambiental previst en aquesta.  
  
  
Segon  
Publicar en el Diari Oficial de la Generalitat Valenciana aquesta declaració d'impacte ambiental, d'acord amb el que es disposa en l'article 41.3 de la Llei 21/2013.  
  
Tercer  
La declaració d'impacte ambiental no serà objecte de cap recurs sense perjudici dels que, si escau, siguen procedents en via administrativa i judicial contra l'acte pel qual s'autoritza el projecte, d'acord amb l'article 41.4 de la Llei 21/2013, de 9 de desembre.  
  
Quart  
La vigència d'aquesta declaració d'impacte ambiental serà l'establida en l'article 43 de la Llei 21/2013.  
  
València, 15 de març de 2021.- El director general de Qualitat i Educació Ambiental: Joan Piquer Huerga.